b'\n_START_ARTICLE_\nMladinska komisija PZS\n_START_PARAGRAPH_\nMladinska komisija (MK PZS) je prostovoljna nacionalna mladinska organizacija, ki povezuje mladinske odseke planinskih dru\xc5\xa1tev, ki so \xc4\x8dlani Planinske zveze Slovenije in deluje v javnem interesu v mladinskem sektorju. Skrbi za najmlaj\xc5\xa1o planinsko populacijo in mladino vse do 29. leta starosti. Mladinska komisija skrbi tudi za Planinsko u\xc4\x8dno sredi\xc5\xa1\xc4\x8de Bav\xc5\xa1ica._NEWLINE_Njene aktivnosti se ka\xc5\xbeejo na podro\xc4\x8dij, kot so: planinski tabori, orientacija, izobra\xc5\xbeevanja za mlade in delo z mladimi, najrazli\xc4\x8dnej\xc5\xa1e dru\xc5\xbeabnosti, itd._NEWLINE_Mladinska komisija sodeluje na razli\xc4\x8dnih projektih za mlade v Sloveniji in v tujini, sodeluje pa tudi s prostovoljnimi mladinskimi organizacijami v Sloveniji.\n_START_SECTION_\nZgodovina\n_START_PARAGRAPH_\nZ izobra\xc5\xbeevanjem mladih planincev so se ukvarjali \xc5\xbee Skala\xc5\xa1i (Turistovski klub Skala je bil ustanovljen leta 1921). Po drugi svetovni vojni je planinska organizacija spoznala, kako pomembno je vklju\xc4\x8devanje mladih v svoje vrste. V planinskih dru\xc5\xa1tvih so izkoristili znanje in izku\xc5\xa1nje u\xc4\x8diteljev, \xc4\x8dlanov dru\xc5\xa1tev. Leta 1956 je Planinska zveza Slovenije ustanovila Mladinsko komisijo in ji nalo\xc5\xbeila skrb za vzgojo in izobra\xc5\xbeevanje mladih. Z raznimi akcijami za popularizacijo in kakovost planinstva, je skupaj z mladinskimi odseki v planinskih dru\xc5\xa1tvih, spodbujala mladinsko organiziranost in delo ter usposabljala strokovne kadre za delo z mladimi.\n_START_SECTION_\nCiciban planinec\n_START_PARAGRAPH_\nLeta 1975 je Mladinska komisija uvedla akcijo Ciciban planinec. Namen je najmlaj\xc5\xa1e seznaniti s hojo, okolico doma\xc4\x8dega kraja in najbli\xc5\xbejimi hribi ter jih ob tem nau\xc4\x8diti tovari\xc5\xa1tva, po\xc5\xa1tenosti, plemenitosti, delavnosti, vztrajnosti in vedo\xc5\xbeeljnosti. Akcija je namenjena pred\xc5\xa1olskim otrokom in \xc5\xa1olarjem do vklju\xc4\x8dno drugega razreda osnovne \xc5\xa1ole. O svojih aktivnostih udele\xc5\xbeenci vodijo Cici dnevnik.\n_START_SECTION_\nMladi planinec\n_START_PARAGRAPH_\nLeta 1969 je Mladinska komisija uvedla akcijo Mladi planinec. Usmerjala naj bi mlade k zdravemu \xc5\xbeivljenju v naravi in jih uvedla v planinske dejavnosti ter seznanila z varnostjo v gorah. Program je namenjen osnovno\xc5\xa1olcem. Udele\xc5\xbeenec akcije mora najprej izpolniti naloge iz dnevnika Mladi planinec 1, nato pa \xc5\xa1e dnevnik Mladi planinec 2. Cilj je vzgojiti mladino za samostojno in varno gibanje v slovenskih gorah.\n_START_SECTION_\nPlaninska \xc5\xa1ola\n_START_PARAGRAPH_\nPlaninska \xc5\xa1ola je knjiga oziroma u\xc4\x8dbenik ali priro\xc4\x8dnik ali vse to._NEWLINE_Prvi priro\xc4\x8dnik je iz\xc5\xa1el \xc5\xbee leta 1921 z naslovom Na planine! Pavla Kunaverja. Pod imenom Planinska \xc5\xa1ola je prvi\xc4\x8d iz\xc5\xa1el leta 1961, nato pa je bil ponatisnjen in dopolnjen leta 1970, 1977, 1983. Leta 1991 je knjiga do\xc5\xbeivela povsem novo vsebino in tako postala metodolo\xc5\xa1ko in didakti\xc4\x8dno ustreznej\xc5\xa1a. U\xc4\x8dbenik je leta 2011 do\xc5\xbeivel drugo izdajo in velja za temeljno strokovno literaturo o gorni\xc5\xa1tvu.\n_START_SECTION_\nPlaninski tabori\n_START_PARAGRAPH_\nPrvi planinski tabor je bil organiziran na Vogrskem leta 1925. Po ustanovitvi Mladinske komisije je planinski tabor med najbolj priljubljenimi akcijami mladih. Gre za ve\xc4\x8ddnevna bivanja v gorskem svetu ali ve\xc4\x8ddnevni pohodni tabori, zimovanja ali planinske \xc5\xa1ole. Odvijajo se v razli\xc4\x8dnih krajih Slovenije in na ta na\xc4\x8din mladina spozna razli\xc4\x8dne kraje in navade lokalnih prebivalcev.\n_START_SECTION_\nMladina in gore\n_START_PARAGRAPH_\nMladina in gore je ekipno \xc5\xa1olsko \xc5\xa1portno tekmovanje, namenjeno osnovno\xc5\xa1olcem zadnje triade. Tekmujejo v znanju, ve\xc5\xa1\xc4\x8dinah in izku\xc5\xa1njah z vseh podro\xc4\x8dij in oblik planinskega delovanja. Prvo tekmovanje je bilo organizirano \xc5\xbee leta 1988. Ker je udele\xc5\xbeba vse ve\xc4\x8dja, se od leta 2000 organizira dvostopenjsko: najprej regijsko in potem na nivoju dr\xc5\xbeave. Tekmovalci odgovarjajo na vpra\xc5\xa1anja v pisnih testih. V finalni del, ki poteka v obliki kviza pred ob\xc4\x8dinstvom pa se uvrstijo najmanj \xc5\xa1tiri in najve\xc4\x8d osem ekip.\n_START_SECTION_\nPlaninska orientacija\n_START_PARAGRAPH_\nPlaninska orientacija je od leta 1959 vklju\xc4\x8dena v program planinske \xc5\xa1ole. Posameznik naj bi pridobil znanje, s katerim lahko samostojno obvladuje gibanje v gorskem svetu. Mladinska komisija organizira tudi orientacijska tekmovanja. Tekmovalci so razdeljeni v \xc5\xa1est te\xc5\xbeavnostnih kategorij. Najbolj\xc5\xa1e ekipe iz podro\xc4\x8dnih tekmovanj se uvrstijo na Slovensko planinsko orientacijsko tekmovanje._NEWLINE_Komisija organizira tudi alternativno tekmovanje za popularizacijo planinske orientacije pod imenom Eksponent - eksperiment planinske orientacije._NEWLINE_Osnovno znanje o planinski orientaciji je mogo\xc4\x8de pridobiti v u\xc4\x8dbeniku Planinska orientacijska tekmovanja.\n_START_SECTION_\nMednarodna dejavnost\n_START_PARAGRAPH_\nMladinska komisija je stalna \xc4\x8dlanica Youth Commission UIAA (Mladinska komisija Mednarodne zveze alpinisti\xc4\x8dnih in planinskih zdru\xc5\xbeenj) od leta 1971. Namen in poslanstvo YC UIAA je podpirati plezanje in pohodni\xc5\xa1tvo mladih, poudarjati pustolovsko in rekreacijsko naravo udejstvovanja, vzgoja in izobra\xc5\xbeevanje v \xc5\xa1portu za mlade, varovanje narave, mednarodna izmenjava in usklajevanje, skrbeti za strokovne kadre in znanje in podobno. Mladinska komisija PZS se vklju\xc4\x8duje z izmenjavo izku\xc5\xa1enj z akcijo Ciciban in Mladi planinec, udele\xc5\xbeuje pa se tudi vseh drugih akcij, ki jih organizira YC. Tudi Mladinska komisija organizira mednarodne tabore, turne smuke in gorni\xc5\xa1ke te\xc4\x8daje za mlade iz vsega sveta.\n_START_SECTION_\nPriznanja\n_START_PARAGRAPH_\nMladinska komisija podeljuje priznanja Mladina in gore za dose\xc5\xbeke na podro\xc4\x8dju dela z mladimi. Priznanja so: zahvala, zaslu\xc5\xbeni znak, srebrni in zlati \xc4\x8dastni znak._NEWLINE_Najvi\xc5\xa1je je Priznanje Mladina in gore in se podeli za dose\xc5\xbeke na podro\xc4\x8dju vzgoje in izobra\xc5\xbeevanja planinske mladine. To so: priznanje za izjemne dose\xc5\xbeke, priznanje za \xc5\xbeivljenjsko delo in priznanje organizacijam in ustanovam izven PZS.'